1.  ปัจจัยความเสี่ยง

SHIN มีความมุ่งมั่นที่จะเป็นผู้นำในธุรกิจสื่อสารโทรคมนาคมของประเทศ
โดยการลงทุนในธุรกิจสื่อสารโทรคมนาคม ธุรกิจสื่อและโฆษณา รวมทั้ง E-Business
เพื่อที่จะครอบคลุมช่องทางการสื่อสารหลักให้ครบวงจร อันได้แก่ โทรคมนาคมไร้สาย
สื่อสารผ่านดาวเทียม อินเตอร์เน็ต และสื่อโทรทัศน์ เป็นต้น
และด้วยลักษณะการประกอบธุรกิจในลักษณะการลงทุนและเข้าไปบริหารงาน จึงทำให้ SHIN
มีความเสี่ยงในการดำเนินธุรกิจเป็นไปตามความเสี่ยงของบริษัทที่เข้าลงทุน ดังนี้

1. ความเสี่ยงจากการเปิดเสรีอุตสาหกรรมโทรคมนาคม

จากการที่กลุ่มบริษัทฯ
เข้าลงทุนในธุรกิจทางด้านโทรคมนาคมซึ่งเป็นธุรกิจที่ต้องดำเนินงานภายใต้สิทธิของหน่วยงานรัฐ
ในรูปแบบของสัญญาร่วมการงานในปัจจุบัน
และต้องถูกกำกับดูแลโดยคณะกรรมการโทรคมนาคมแห่งชาติ (กทช.) ในอนาคต
สิ่งที่จะมีผลกระทบกับบริษัทฯ
และผู้ประกอบการภายใต้สัญญาร่วมการงานของหน่วยงานรัฐที่เกี่ยวข้องคือ
การต้องแปรสัญญาร่วมการงานที่มีอยู่ให้เป็นที่เรียบร้อยก่อนการเปิดเสรีโทรคมนาคม
เพื่อให้ผู้ประกอบกิจการโทรคมนาคมทุกรายทั้งรายเก่าและรายใหม่ (รวมทั้ง
องค์การโทรศัพท์แห่งประเทศไทยซึ่งแปรรูปเป็น บริษัท ทศท คอร์ปอเรชั่น จำกัด (มหาชน) ในวันที่
31 ก.ค. 2545 และการสื่อสารแห่งประเทศไทย ซึ่งแปรรูปเป็น บริษัท กสท โทรคมนาคม จำกัด
(มหาชน) ใน วันที่ 14 ส.ค. 2546) อยู่ภายใต้การกำกับดูแลของ กทช.
และดำเนินการภายใต้กฎและข้อบังคับของ กทช. อย่างเท่าเทียมกัน
เนื่องจากการแปรสัญญาร่วมการงานนั้นมีประเด็นในเรื่องหลักการและแนวทางในการแปรสัญญาร่วมการงาน
ซึ่งยังไม่สามารถหาข้อสรุปได้ในปัจจุบัน ประกอบกับที่ผ่านมา กระบวนการสรรหา กทช.
เพื่อมากำหนดกติกา
รวมทั้งควบคุมและกำกับดูแลในเรื่องการประกอบกิจการโทรคมนาคมในอนาคตก็ยังมีอุปสรรคหลายประการ
จนต้องจัดตั้งคณะกรรมการสรรหาชุดใหม่ขึ้นมาดำเนินการ แต่ก็ยังไม่มีกำหนดเวลาที่ชัดเจนว่าจะได้
กทช. มาปฏิบัติงานจริงได้เมื่อใด เพราะขึ้นอยู่กับการพิจารณาของวุฒิสภา
อันอยู่นอกเหนืออำนาจของฝ่ายบริหารที่จะกำหนดได้ อันจะทำให้ขาดความชัดเจนในเรื่องสำคัญต่างๆ
ในการประกอบกิจการโทรคมนาคม เช่น เรื่องค่าเชื่อมต่อโครงข่าย (Interconnection
Charge) ว่าจะนำมาใช้เมื่อใด และในอัตราเท่าใด เป็นต้น

อย่างไรก็ตามแม้ว่ากลุ่มบริษัทฯ
จะมีความเสี่ยงเบื้องต้นจากความไม่ชัดเจนในการแปรสัญญาร่วมการงาน ตลอดจนประเด็นต่างๆ
จากการจัดตั้ง กทช. เพื่อกำหนดกรอบกติกาใหม่ในการประกอบกิจการโทรคมนาคม กลุ่มบริษัทฯ
ก็ได้บริหารความเสี่ยงดังกล่าวโดยมีผู้รับผิดชอบเรื่องนี้อย่างจริงจัง
ทั้งในด้านการติดตามข่าวสารอย่างใกล้ชิด และการให้ข้อมูลต่างๆ ที่ถูกต้องกับภาครัฐ
เพื่อให้ภาครัฐกำหนดกฎเกณฑ์ใหม่ได้อย่างถูกต้อง อันก่อให้เกิดการแข่งขันที่เสรีและเป็นธรรม
และไม่เกิดผลกระทบทางด้านลบกับกลุ่มบริษัทฯ อย่างไรก็ตามเมื่อเปิดเสรีโทรคมนาคมแล้ว
0แม้ว่าจะมีผู้ประกอบการรายใหม่สนใจจะเข้ามาแข่งขันเพิ่มขึ้นก็ตาม
ผู้ประกอบการรายใหม่ยังต้องเผชิญกับข้อจำกัดในการเข้าสู่ตลาด (Barrier to Entry)
ทั้งในด้านการสร้างฐานลูกค้าและเงินลงทุน
ตลอดจนต้องใช้เวลาในการพัฒนาระบบเครือข่ายและช่องทางการตลาดให้สามารถแข่งขันได้
ดังนั้นปัจจัยเสี่ยงในเรื่องการเปลี่ยนแปลงกฎหมาย ข้อบังคับ และนโยบายของรัฐของกลุ่มบริษัทฯ
จึงไม่น่ากังวลเท่าใดนัก เพราะผู้ประกอบการทุกรายจะต้องดำเนินธุรกิจอยู่ภายใต้กฎเกณฑ์เดียวกัน
กลุ่มบริษัทฯ ในฐานะผู้ประกอบการรายใหญ่ และได้มีการเตรียมตัวในเรื่องนี้เป็นอย่างดี
อาจจะเปลี่ยนความเสี่ยงในเรื่องดังกล่าว มาเป็นความได้เปรียบทางธุรกิจได้อีกด้วย

2. ความเสี่ยงที่เกี่ยวเนื่องกับการตลาดและการแข่งขัน

2.1 สายธุรกิจสื่อสารโทรคมนาคมไร้สาย

จากสภาวการณ์ในช่วง 2 – 3 ปีที่ผ่านมา จำนวนผู้ใช้บริการโทรศัพท์เคลื่อนที่มีการเติบโตอย่างมาก
อันเนื่องมาจากอิทธิพลของการแข่งขันทางด้านราคาอย่างรุนแรง ขณะที่ในปี 2546
อัตราการเติบโตของจำนวนผู้ใช้บริการเริ่มมีแนวโน้มที่ลดลง
ผลพวงในเชิงลบของการแข่งขันด้านสงครามราคาในช่วงปี 2545
ทำให้ผู้ให้บริการบางรายที่ใช้กลยุทธ์ดังกล่าวได้ลดบทบาทลง
ในขณะที่ผู้ให้บริการรายอื่นได้นำกลยุทธ์ทางการตลาดเชิงสร้างสรรค์มาใช้เพื่อช่วงชิงลูกค้าในตลาดที่ยังคงหลงเหลืออยู่
ด้วยปัจจัยต่างๆ เหล่านี้
อุตสาหกรรมโทรศัพท์เคลื่อนที่ของไทยอาจจะเรียกได้ว่าเริ่มที่จะเข้าใกล้จุดอิ่มตัว
ยกเว้นเสียแต่กรณีที่ว่าเงื่อนไขการเปิดเสรีโทรคมนาคมจะเป็นปัจจัยที่ชักจูงให้ผู้ให้บริการรายใหม่เข้ามาทำการแข่งขันด้านราคาอย่างรุนแรงอีก
ดังนั้นการเจริญเติบโตของธุรกิจนี้อาจไม่ได้ขึ้นอยู่กับอัตราการขยายตัวของฐานลูกค้าอีกต่อไป
หากแต่จะขึ้นอยู่กับความสามารถในการหาแหล่งรายได้ใหม่ๆ
เพื่อช่วยสร้างมูลค่าเพิ่มให้กับผู้ถือหุ้นได้อย่างต่อเนื่อง นอกจากนั้น
ยังต้องมุ่งเน้นกลยุทธ์ทางด้านการรักษาฐานลูกค้าเพื่อป้องกันการแย่งชิงลูกค้าเดิมระหว่างผู้ให้บริการ

ADVANC ได้ตระหนักถึงความเสี่ยงดังกล่าว
และมีแนวทางในการลดความเสี่ยงโดยมุ่งเน้นการสร้างรายได้จากบริการใหม่ อันได้แก่
การให้บริการด้านการสื่อสารที่ไม่ใช่เสียง (Non-voice communication) และ
การให้บริการสำหรับลูกค้ากลุ่มองค์กร (Enterprise Business service)
สองบริการนี้จะเป็นตัวผลักดันสำคัญให้เกิดการขยายตัวของธุรกิจต่อไป

ในด้านการบริการด้านการสื่อสารที่ไม่ใช่เสียง (Non-voice communication) ADVANC
ได้พัฒนาช่องทางบริการสื่อสารด้านข้อมูลไร้สาย (WAP Portal)
โดยรวบรวมเทคโนโลยีและบริการที่หลากหลายไว้ที่เดียว
โดยที่ลูกค้าสามารถเข้ามาใช้บริการได้ง่าย
ซึ่งส่งผลทำให้บริการสื่อสารด้านข้อมูลไร้สายเริ่มได้รับความนิยมมากขึ้น
และมีแนวโน้มของการใช้งานและการสร้างรายได้ให้บริษัทเพิ่มขึ้นอย่างต่อเนื่อง นอกจากนี้ ADVANC
ได้จัดตั้งศูนย์วิจัยและพัฒนา (Future Lab)
เพื่อคิดค้นพัฒนาบริการรูปแบบใหม่ขึ้นมาเติมเต็มความสมบูรณ์แบบให้กับโทรศัพท์เคลื่อนที่ที่สามารถตอบสนองความจำเป็นและความต้องการของผู้ใช้ได้ในทุกๆ
รูปแบบของการดำเนินชีวิต ยิ่งไปกว่านั้น ADVANC
ยังมุ่งหน้าสร้างสังคมแห่งการสื่อสารไร้สายไร้ขีดจำกัด (Wireless Society)
โดยนำเสนอบริการไร้สายที่หลากหลายที่จะทำให้ชีวิตคนไทยดีขึ้น สะดวกสบายมากขึ้น
และยังเป็นการวางรากฐานของการผนวกรูปแบบของบริการและธุรกิจต่างๆ เข้าด้วยกัน
(Business Convergence) ตลอดจนการก้าวเข้าสู่วิวัฒนาการการสื่อสารไร้สายในยุคที่ 3 (3G)
ในอนาคตอันใกล้นี้

สำหรับความเสี่ยงจากการขยายฐานลูกค้า ADVANC
ได้มุ่งมั่นกับการสร้างสัมพันธภาพที่ดีกับลูกค้ามาโดยตลอด เช่น
การเป็นผู้ริเริ่มจัดตั้งศูนย์บริการลูกค้าสัมพันธ์ (Call Center) เป็นรายแรกในปี 2540
และได้นำแนวคิดการบริหารความสัมพันธ์กับลูกค้า (CRM : Customer Relationship
Management) มาใช้ การวิเคราะห์ฐานลูกค้าและความเข้าใจพฤติกรรมของลูกค้า
(segmentation)
เพื่อการนำเสนอบริการในรูปแบบที่หลากหลายและตอบสนองความต้องการที่แตกต่างกันของลูกค้าในแต่ละกลุ่ม
การนำเทคโนโลยีสารสนเทศในการประมวลผลมาใช้ในการวิเคราะห์หาความสัมพันธ์ของพฤติกรรมการใช้งานเพื่อสร้างรูปแบบในการทำนาย
(Predictive Model) ในมุมต่างๆ นอกจากนี้ยังได้พัฒนาระบบปฏิบัติการด้านการดูแลลูกค้า (C-
Care Smart System) อันเป็นเทคโนโลยีที่ทันสมัย
และระบบการสร้างให้ลูกค้าได้รับประสบการณ์ด้านบวกในการติดต่อและใช้บริการของ ADVANC
(CEM : Customer Experience Management)
ที่จะทำให้ลูกค้าประทับใจในทุกจุดของการให้บริการ (Touch Point)
และด้วยการดำเนินกิจกรรมการสร้างความสัมพันธ์ที่ดีกับลูกค้ามาอย่างต่อเนื่อง
ทำให้เชื่อมั่นว่ากลยุทธ์ดังกล่าวจะช่วยรักษาฐานลูกค้าและสร้างความเชื่อมั่นให้กับผู้ใช้บริการได้ต่อไป

2.2 สายธุรกิจดาวเทียมและธุรกิจต่างประเทศ

แม้จะจัดได้ว่า SATTEL
เป็นบริษัทที่ประสบความสำเร็จและเป็นผู้นำในธุรกิจบริการสื่อสารดาวเทียมครบวงจรในคาบสมุทรอินโดจีน
และภูมิภาคเอเชียใต้ แต่เนื่องจากธุรกิจโทรคมนาคมเป็นธุรกิจขนาดใหญ่ที่ให้ผลตอบแทนสูง
จึงมีผู้ให้บริการรายใหม่เกิดขึ้น และมีการแข่งขันเพื่อครอบครองส่วนแบ่งตลาดอย่างรุนแรง ดังนั้น
SATTEL จึงมีการพัฒนาผลิตภัณฑ์ ตลอดจนพัฒนาปรับปรุงคุณภาพการให้บริการอย่างสม่ำเสมอ
และขยายฐานลูกค้าเพื่อเป็นการรับมือกับการแข่งขันโดยมุ่งเน้นไปที่คุณภาพในการให้บริการเป็นหลัก
และตามนโยบายของรัฐบาลไทยที่ได้ตกลงไว้กับ WTO
จะให้มีการเปิดเสรีอุตสาหกรรมโทรคมนาคมในปี พ.ศ. 2549
ซึ่งจะมีผลให้ผู้ประกอบการธุรกิจดาวเทียมต่างประเทศสามารถเข้ามาให้บริการในประเทศไทยแข่งขันกับ
SATTEL ได้ อย่างไรก็ตาม รัฐบาลยังมีหน้าที่ตามมาตรา 87
ของรัฐธรรมนูญแห่งราชอาณาจักรไทยที่จะต้องส่งเสริมให้มีการแข่งขันอย่างเสรีและเป็นธรรม
กล่าวคือ หากผู้ประกอบการธุรกิจดาวเทียมต่างประเทศเข้ามาให้บริการในประเทศไทย
ประเทศเหล่านั้นก็จะต้องอนุญาตให้ SATTEL
เข้าไปทำธุรกิจให้บริการโทรคมนาคมในประเทศของเขาด้วยตามหลักการ Reciprocity
ซึ่งย่อมส่งผลดีทำให้ SATTEL สามารถขยายตลาดต่างประเทศออกไปได้มากขึ้น บริษัทฯ
จึงเชื่อมั่นว่าผลกระทบต่อธุรกิจของ SATTEL จะมีเพียงเล็กน้อยเท่านั้น
โดยเฉพาะอย่างยิ่งเมื่อพิจารณาถึงความสำเร็จของ SATTEL
ในตลาดทั้งในประเทศและต่างประเทศในช่วงระยะเวลาที่ผ่านมา
อีกทั้งการที่ลูกค้าจะเปลี่ยนไปใช้บริการของบริษัทอื่นยังมีปัญหาทางด้านเทคนิคในการหันจานรับสัญญาณ
ซึ่งจะมีค่าใช้จ่ายเกิดขึ้นค่อนข้างสูงด้วย

2.3 สายธุรกิจสื่อและโฆษณา

การเปิดเสรีการประกอบกิจการกระจายเสียงและกิจการโทรทัศน์ที่จะเกิดขึ้นในอนาคต
อาจจะก่อให้เกิดการแข่งขันที่รุนแรงขึ้นระหว่างผู้ประกอบการวิทยุโทรทัศน์ในปัจจุบัน
ผู้ประกอบการวิทยุโทรทัศน์รายใหม่ และผู้ประกอบการเคเบิลทีวี
การแข่งขันจากผู้ประกอบการเหล่านี้ อาจทำให้ ITV
ได้รับผลกระทบทางด้านทีวีเรตติ้งที่อาจจะลดลงและส่งผลกระทบต่อรายได้ของบริษัทฯ นอกจากนี้
การแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์ที่กำหนดให้มีคณะกรรมการกิจการกระจายเสียงและกิจการโทรทัศน์แห่งชาติ
(กสช.)
ซึ่งมีอำนาจพิจารณาอนุญาตและกำกับดูแลการประกอบกิจการกระจายเสียงและโทรทัศน์อาจออกกฎระเบียบต่างๆ
ซึ่งอาจจะมีความเข้มงวดหรือผ่อนคลายมากกว่าเดิมมาใช้บังคับ
ซึ่งหากกฎระเบียบมีความเข้มงวดมากกว่าเดิม
อาจส่งผลกระทบต่อการดำเนินงานของผู้ประกอบการวิทยุโทรทัศน์ในปัจจุบัน

3. ความเสี่ยงจากการเปลี่ยนแปลงทางเทคโนโลยีและการปฏิบัติการ

3.1 สายธุรกิจสื่อสารโทรคมนาคมไร้สาย

การนำเทคโนโลยีใหม่ๆ ที่เกิดขึ้นในอุตสาหกรรมโทรศัพท์เคลื่อนที่เช่น GPRS และ Location
Based Service มาเปิดให้บริการ เป็นการเปิดโอกาสให้บริษัทต่างๆ เข้ามาร่วมมือกับ ADVANC
ในการให้บริการเสริมที่แปลกใหม่และหลากหลายให้กับลูกค้า
ความร่วมมือดังกล่าวนี้ก่อให้เกิดการเชื่อมต่อกันเป็นเครือข่ายระหว่างบริษัทผู้ให้บริการระบบโทรศัพท์เคลื่อนที่
บริษัทผู้ให้บริการเสริมและบริษัทผู้ผลิตเนื้อหา
ในการทำงานร่วมกันภายใต้ข้อตกลงในการให้บริการอย่างเคร่งครัด ความผิดพลาด ณ
จุดใดจุดหนึ่งย่อมส่งผลกระทบต่อคุณภาพของบริการเสริมที่ลูกค้าได้รับ
ดังนั้นการควบคุมข้อตกลงในการให้บริการ
และการประกันคุณภาพของบริการอย่างครบวงจรจึงเป็นสิ่งที่สำคัญยิ่งต่อการรักษาความพึงพอใจของลูกค้า

อย่างไรก็ตาม ในขณะนี้หน่วยงาน GSMA (GSM Association)
ซึ่งเป็นหน่วยงานกลางในอุตสาหกรรมโทรศัพท์เคลื่อนที่ระบบ GSM ได้กำหนด Open
Architecture Platform
เพื่อให้เป็นมาตรฐานในการเชื่อมต่อระหว่างระบบของผู้ให้บริการเสริมต่างๆ
ซึ่งมาตรฐานดังกล่าวจะช่วยให้การควบคุมคุณภาพของบริการเหล่านี้ทำได้ง่ายขึ้น

นอกจากนี้
ถึงแม้ว่าเทคโนโลยีในระบบโทรศัพท์เคลื่อนที่กำลังเปลี่ยนแปลงไปสู่การสื่อสารข้อมูลความเร็วสูงและการสื่อสารข้อมูลแบบมัลติมีเดีย
แต่เทคโนโลยีดังกล่าวอาจไม่ส่งผลกระทบต่อ ADVANC มากนักในอนาคตอันใกล้
เนื่องจากลูกค้าส่วนใหญ่โดยเฉพาะลูกค้าในส่วนภูมิภาค
ยังนิยมเพียงการใช้งานขั้นพื้นฐานของโทรศัพท์เคลื่อนที่เท่านั้น
อย่างไรก็ตามบริษัทผู้ผลิตอุปกรณ์เครือข่าย และ ผู้ผลิตเครื่องลูกข่ายเริ่มปรับเปลี่ยนความสนใจ
และโอนย้ายผู้เชี่ยวชาญที่มีความสามารถเพื่อพัฒนาผลิตภัณฑ์ในเทคโนโลยียุคที่ 3 (3G)
การเปลี่ยนแปลงนี้มีผลให้ ADVANC ได้รับประโยชน์ในการได้รับบริการหลังการขายที่ดี
เพื่อสนับสนุนอุปกรณ์ที่ใช้เทคโนโลยีทันสมัยต่อไปในระยะยาว ทั้งนี้ ADVANC
มีแนวโน้มที่จะพัฒนาเครือข่ายโทรศัพท์เคลื่อนที่ระบบดิจิตอล GSM
ในปัจจุบันเพื่อปรับเปลี่ยนให้รองรับกับเทคโนโลยี 3G
โดยการปรับปรุงระบบชุมสายและระบบสื่อสัญญาณเดิมที่มีอยู่
อย่างไรก็ตามเทคโนโลยีดังกล่าวอาจยังไม่พร้อมสำหรับประเทศไทย
เนื่องจากลูกค้าที่ต้องการใช้เทคโนโลยีดังกล่าวอาจจำกัดอยู่ในวงแคบ
ดังนั้นจึงต้องติดตามศึกษาความพร้อมของตลาดและพิจารณาความคุ้มค่าในการลงทุนอย่างใกล้ชิด

3.2 สายธุรกิจดาวเทียมและธุรกิจต่างประเทศ

เทคโนโลยีของดาวเทียมสื่อสารมีการพัฒนาค่อนข้างรวดเร็วและต่อเนื่อง
และมีแนวโน้มที่จะทำให้ต้นทุนการสร้างดาวเทียมต่อช่องสัญญาณมีมูลค่าต่ำลง
สามารถครอบคลุมพื้นที่บริการได้มากขึ้น และมีประสิทธิภาพมากขึ้น
ซึ่งอาจมีผลกระทบต่อความสามารถในการแข่งขันของดาวเทียมไทยคมของ SATTEL
ซึ่งได้ก่อสร้างมาเป็นเวลานานด้วยเทคโนโลยีที่อาจไม่ทันสมัยเทียบเท่ากับปัจจุบัน
ซึ่งอาจส่งผลให้ลูกค้าเปลี่ยนไปใช้ดาวเทียมอื่นที่มีความทันสมัยมากกว่า อย่างไรก็ตาม
เพื่อป้องกันความเสี่ยงดังกล่าว SATTEL
ได้มีการวิจัยและพัฒนาเทคโนโลยีทางดาวเทียมสื่อสารอย่างต่อเนื่อง
ดังจะเห็นได้จากการพัฒนาดาวเทียมไอพีสตาร์ ซึ่งนอกจากจะเป็นดาวเทียมความถี่กว้าง
(Broadband) ดวงแรกของเอเชีย เพื่อรองรับต่อความต้องการเครือข่ายโทรคมนาคม
โดยเฉพาะสำหรับการใช้งานด้านอินเตอร์เน็ตในแถบภูมิภาคเอเชียแปซิฟิก
อีกทั้งยังเป็นดาวเทียมที่มีส่วนประมวลผลอยู่ที่อุปกรณ์ประจำสถานีภาคพื้นดิน
ซึ่งจะเอื้อให้การใช้งานดาวเทียมไอพีสตาร์
สามารถจะปรับตัวให้ทันกับการพัฒนาด้านเทคโนโลยีที่เกี่ยวข้องกับดาวเทียมอย่างสม่ำเสมอ

การก่อสร้างและจัดส่งดาวเทียมดวงใหม่ขึ้นสู่วงโคจรแต่ละครั้งมีกระบวนการและใช้เทคโนโลยีที่ซับซ้อนซึ่งเป็นผลให้
SATTEL มีความเสี่ยงที่จะเกิดความล่าช้าในการสร้างและทดสอบระบบก่อนส่ง
หรือมีความผิดพลาดขึ้นในขณะจัดส่งดาวเทียมสู่วงโคจร
ที่อาจทำให้ดาวเทียมไม่สามารถทำงานได้เต็มประสิทธิภาพ SATTEL ได้ลดความเสี่ยงนี้
โดยการว่าจ้างบริษัทผู้ผลิตดาวเทียม และ บริษัทผู้ส่งดาวเทียมที่มีศักยภาพ มีประสบการณ์
ความชำนาญ และมีชื่อเสียงเป็นที่ยอมรับในนานาประเทศ
และยังได้ทำประกันคุ้มครองความเสียหายตลอดขั้นตอนการส่งดาวเทียมขึ้นสู่วงโคจรด้วย

สำหรับความเสี่ยงในด้านอื่นๆ ที่อาจเกิดขึ้นกับระบบของดาวเทียมหลังจากที่ได้ส่งขึ้นสู่วงโคจร
ซึ่งอาจส่งผลต่อการให้บริการของ SATTEL นั้น SATTEL
ได้จัดเตรียมแผนรองรับผลกระทบต่อลูกค้าหากเกิดความเสียหายขึ้นกับดาวเทียมดวงใดดวงหนึ่ง
โดยสามารถจะโอนย้ายผู้ใช้บริการมาใช้ช่องสัญญาณที่ยังคงว่างอยู่ในดาวเทียมไทยคม
อีกทั้งยังได้ทำสัญญาร่วมกับผู้ให้บริการรายอื่น ในการเช่าช่องสัญญาณดาวเทียมชั่วคราว
เพื่อรองรับผู้ใช้บริการในกรณีดังกล่าว นอกจากนี้
ยังได้จัดทำประกันภัยดาวเทียมเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
เพื่อคุ้มครองความเสี่ยงภัยแบบ Full Coverage with Partial Loss กล่าวคือ SATTEL
สามารถเรียกร้องค่าเสียหายในทันทีที่ดาวเทียมได้รับความเสียหายเพียงบางส่วนด้วย
ดังเช่นเมื่อวันที่ 7 กุมภาพันธ์ 2546 ดาวเทียมไทยคม-3
เกิดเหตุขัดข้องในระบบพลังงานส่งผลให้ช่องสัญญาณดาวเทียมบางส่วนไม่สามารถให้บริการได้ และ
SATTEL ได้รับประกันภัยชำระค่าสินไหมทดแทนความเสียหายที่เกิดขึ้นเป็นจำนวนเงินประมาณ 33
ล้านเหรียญสหรัฐฯ
ซึ่งกระทรวงเทคโนโลยีสารสนเทศและการสื่อสารซึ่งเป็นเจ้าของกรรมสิทธิ์ของดาวเทียม
และเป็นผู้ร่วมรับผลประโยชน์ตามกรมธรรม์ประกันภัยได้ตกลง
ที่จะนำเงินค่าสินไหมทดแทนฝากในบัญชี Escrow โดย SATTEL
จะสามารถเบิกจ่ายเพื่อให้นำไปดำเนินการจัดหาช่องสัญญาณดาวเทียม
และหรือจัดสร้างดาวเทียมดวงใหม่เพื่อทดแทนช่องสัญญาณดาวเทียมที่เสียหาย

4. ความเสี่ยงจากการที่ผลประกอบการของบริษัทในเครือไม่เป็นไปตามเป้าหมาย

โดยปัจจุบันกลุ่มบริษัทฯ เป็นบริษัทที่อยู่ในธุรกิจสื่อสารโทรคมนาคม
ซึ่งเป็นธุรกิจที่อาศัยเงินลงทุนจำนวนมาก ซึ่งอาจกระทบต่อกระแสเงินสดของ SHIN
เนื่องจากกิจการที่เข้าลงทุนเหล่านั้นอาจมีความต้องการเงินลงทุนเพิ่มเติมจาก SHIN
หรือยังไม่สามารถจ่ายเงินปันผลได้

นอกจากนี้ SHIN ยังได้มีขยายการลงทุนสู่กลุ่มธุรกิจอื่นนอกเหนือจากธุรกิจสื่อสารโทรคมนาคม
และสื่อและโฆษณา โดยในปี 2546 ได้เข้าลงทุนในธุรกิจสายการบินราคาประหยัด
และธุรกิจบริการสินเชื่อส่วนบุคคล
ซึ่งอาจมีความเสี่ยงที่ธุรกิจใหม่ดังกล่าวยังมีผลขาดทุนสุทธิในช่วงต้น หรือต้องการเงินทุนเพิ่มเติม

ดังนั้น เพื่อเป็นการลดความเสี่ยงในเรื่องดังกล่าว SHIN
จึงได้กำหนดให้แต่ละบริษัทในกลุ่มไม่ว่าจะเป็นบริษัทในเครือที่ลงทุนอยู่เดิม
หรือบริษัทที่เข้าลงทุนใหม่จัดทำแผนการทางธุรกิจ (Business Plan)
เพื่อกำหนดเป้าหมายทางธุรกิจในปีถัดไป รวมถึงเสนอแผนดำเนินการ และงบประมาณประจำปี
ซึ่งจะต้องผ่านการพิจารณาและได้รับอนุมัติจากคณะกรรมการบริหารก่อนนำไปใช้ดำเนินงานจริง
นอกจากนี้
คณะกรรมการบริหารยังมีการประชุมพิจารณาผลการดำเนินงานของแต่ละสายธุรกิจเป็นประจำทุกเดือน
เพื่อติดตามผลประกอบการในเดือนที่ผ่านมา รวมถึงการเปลี่ยนแปลงของสิ่งแวดล้อมในแต่ละธุรกิจ
ทั้งในส่วนของสภาพการแข่งขัน กลยุทธ์ทางการตลาด การบริหารการเงินนประจำทุกเดือน
และความคืบหน้าของแผนการทางธุรกิจ อันจะช่วยให้ SHIN
สามารถวางแผนรับความเสี่ยงที่อาจจะเกิดขึ้นได้อย่างทันท่วงที

5. ความเสี่ยงจากอัตราแลกเปลี่ยนเงินตราต่างประเทศ

เนื่องจากลักษณะธุรกิจการสื่อสารโทรคมนาคมไร้สาย
และธุรกิจสื่อสารผ่านดาวเทียมเกี่ยวข้องโดยตรงกับเทคโนโลยีจากต่างประเทศทำให้ไม่สามารถหลีกเลี่ยงภาระค่าใช้จ่ายสำหรับการลงทุนในสกุลเงินตราต่างประเทศได้
สำหรับธุรกิจในสายสื่อและโฆษณา ยังต้องมีการจัดซื้ออุปกรณ์เพิ่มเติม
รวมทั้งการจัดซื้อภาพยนตร์หรือรายการโทรทัศน์จากต่างประเทศในสกุลเงินต่างประเทศ นอกจากนี้
ในธุรกิจสายการบิน ต้องมีการจ่ายค่าเช่าเครื่องบิน
หรือค่าใช้จ่ายทางการบินเป็นเงินตราต่างประเทศ อย่างไรก็ตามกลุ่มบริษัทฯ
มีนโยบายป้องกันความเสี่ยงดังกล่าว ด้วยการใช้เครื่องมือป้องกันความเสี่ยงทางการเงิน
(Hedging Instruments)
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
โดยจะทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
ให้เหมาะสมกับสภาวการณ์ในขณะนั้น

SHIN ได้ยึดถือแนวทางการบริหารการเงินแบบรัดกุมและเข้มงวด (Conservative Financial
Policy) อย่างต่อเนื่องมาโดยตลอด โดยได้กำหนดนโยบายในการป้องกันความเสี่ยงดังกล่าว
ซึ่งจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยกลุ่มบริษัทฯ ได้ใช้เครื่องมือทางการเงินต่างๆ ที่เหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

ณ วันที่ 31 ธันวาคม 2546 SHIN และบริษัทย่อยมีสินทรัพย์และหนี้สินที่เป็นเงินตราต่างประเทศ
รวมทั้งจำนวนเงินตามสัญญาซื้อขายเงินตราต่างประเทศล่0วงหน้า ซึ่งยังคงค้างอยู่ มีดังนี้

+-------------------------------------+---------------+---------------+
|                                     |               |               |
+-------------------------------------+---------------+---------------+
|                                     | เง            |               |
|                                     | ินตราต่างประเทศ |               |
+-------------------------------------+---------------+---------------+
|                                     | (หน่วย : ล้าน)  | ล้านบาท        |
+-------------------------------------+---------------+---------------+
| สินทรัพย์                              |               |               |
+-------------------------------------+---------------+---------------+
|   ดอลลาร์สหรัฐฯ                       |   33.13       |   1,309.76    |
+-------------------------------------+---------------+---------------+
|   ดอลลาร์ออสเตรเลีย                   |   0.48        |   14.01       |
+-------------------------------------+---------------+---------------+
|   ปอนด์สเตอร์ลิง                       |   0.13        |   9.05        |
+-------------------------------------+---------------+---------------+
|   ยูโร                               |   0.78        |   38.54       |
+-------------------------------------+---------------+---------------+
|   ดอลลาร์ฮ่องกง                       |   0.02        |   0.12        |
+-------------------------------------+---------------+---------------+
|                                     |               |   1,371.48    |
+-------------------------------------+---------------+---------------+
| หนี้สิน                                |               |               |
+-------------------------------------+---------------+---------------+
|   ดอลลาร์สหรัฐฯ                       |   62.59       |   2,487.39    |
+-------------------------------------+---------------+---------------+
|   ดอลลาร์ออสเตรเลีย                   |   0.16        |   4.68        |
+-------------------------------------+---------------+---------------+
|   ดอลลาร์สิงคโปร์                      |   -           |   -           |
+-------------------------------------+---------------+---------------+
|   ดอลลาร์ฮ่องกง                       |   0.20        |   1.05        |
+-------------------------------------+---------------+---------------+
|   ยูโร                               |   0.18        |   8.82        |
+-------------------------------------+---------------+---------------+
|   นอรเวย์โครน                        |   4.40        |   26.19       |
+-------------------------------------+---------------+---------------+
|                                     |               |   2,528.13    |
+-------------------------------------+---------------+---------------+